《晁无斁将之录示近诗有和其兄以道说之诗次韵以致区区兼简以道 其二》
宋代·程俱

谈诗如谈禅，练性如练墨。壮心悟龟毛，少作岂蛇足。

平生甚元龙，未信今伯玉。十年得投闲，高卧谢宠辱。

定知贫胜富，固自平为福。著书着名山，会使山鬼哭。

结庐近三休，为米时一出。犹嫌佛场选，肯问燕台筑。

俗人难与言，镜剃遗盲秃。前年客长安，正觅三釜粟。

尘中一倾盖，爽气岷峨绿。别来更崎嵚，寡陋嗟我独。

尘埃箧中书，有手不暇触。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。